Sendîkayanê Îtalya COBAS, CUB û UNICOBASî paştî daye Kampanyaya 'Wext wextê ci yo Ocalanî rê azadîye, Tirkîya rê edalet û haştîye' ke hetê Înîsîyatîfê Ocalanî rê Azadîye dîyaye destpêkerdene. Sendîkayan NY rê mektub zî erşawit.
Mektub de ame vîrvistene ke Rayberê Şarê Kurdî Abdullah Ocalan Komployê Mîyanneteweyî yê 15ê Sibata 99î ra nata binê tecrîdêkê giranî de yo. Sendîkayan vat: ''Ocalan rayîrê demokrasî û haştîya Tirkîya, Sûrîye û pêro Rojhelatê Mîyanênî şarê xo rê mojna û qet xîratanê xo ra fek vera nêda.Heyf ke goş nêdîyeno ci. Rejîmê Tirkîya û Erdoganê dîktatorî Tirkîya kerde zîndan û leşkergeh.
Îşxalê erdê kurd, êzidî, ereb û mesîhîyanê Sûrîye û Iraqî reyde, şer û şînê Lîbya û Kafkasya, gefê vera Dengizê Sipî û Ewropa zî dewam kenê. Ewropaya ke hema zî Tirkîya reyde bazarîya çek û koçberan kena seba azadîya Ocalanî çîyêk nêkena, goş nêdana heqanê merdiman.''
COBAS, CUB û UNICOBASî mektub de venga NYyî da ke sey mîsalê Nelson Mandelayî seba haştî û edaletî 'mabênçîtîye' bikerê.
Sendîkayan da zanayene ke dinya de bi hezaran merdimî tewrê kampanyayanê seba azadîya Ocalanî benê.  Sendîkayan peynîya eşkerayîya xo de pare kerd ke ê tewrê Kampanyaya 'Wext wextê ci yo Ocalanî rê azadîye, Tirkîya rê edalet û haştîye' benê û venga her kesî da ke wa paştî bido na kampanya.
